
			EBAZPENA, 2026ko irailaren 16koa, Koordinazioaren eta Proiektu Estrategikoen idazkari nagusiarena, zeinaren bidez iragartzen baita Kanpo Harremanen eta Organismo Multilateralen Zuzendaritzako Kanpo-harremanetarako teknikari espezialistaren lanpostua (511291 kodea, 3 dotazioa) izendapen askeko sistema bidez hornitzeko deialdi publikoa.

			Kanpo-Harremanetarako teknikari espezialista lanpostu hau hutsik dagoenez –511291 kodea, 3 dotazioa– Kanpo Harremanen eta Organismo Multilateralen Zuzendaritzan, sail honek lanpostu hori izendapen askez betetzeko deialdia iragartzea erabaki du, Euskal Enplegu Publikoaren abenduaren 1eko 11/2022 Legearen 94.9 artikuluan eta Lehendakaritzaren egitura organikoa eta funtzionala ezartzen duen azaroaren 26ko 388/2024 Dekretuaren 9.2 g) artikuluan xedatutakoari jarraituz, eta Enplegu Publikoaren Zuzendaritzak aurretiaz aldeko txostena emanda. Hona hemen deialdiaren

			OINARRIAK

			Lehenengoa.– Parte hartzeko baldintzak.

			Deialdi honetan parte hartu ahal izango dute Euskal Autonomia Erkidegoko Administrazio Orokorreko eta haren organismo autonomoetako karrerako funtzionarioek eta EAEko administrazio orokorrarekin lotuta dauden zuzenbide pribatuko ente publikoetako karrerako funtzionarioek, lanpostu-zerrendan ezartzen diren betekizunak betetzen badituzte (eranskinean zehaztuta daude).

			Aipatutako langileek edozein administrazio-egoeratan egonda har dezakete parte deialdian, honako egoera hauetan izan ezik:

			– Eginkizun-gabetze irmoa ezarrita duten funtzionarioek ezin izango dute parte hartu, egoera horrek dirauen bitartean.

			– Norberaren kontuetarako edo familia elkartzeko borondatezko eszedentzian dauden langileek ezin izango dute parte hartu, ez badute bete eszedentzian egon beharreko gutxieneko denbora (2 urte).

			Bigarrena.– Eskabideak.

			Ebazpen hau Euskal Herriko Agintaritzaren Aldizkarian argitaratu eta hurrengo egunetik 15 egun balioduneko epean aurkeztu beharko dira parte hartzeko eskabideak.

			EAEko Administrazio Orokorrean eta haren organismo publikoetan jardunean dauden karrerako funtzionarioek EIZU enplegatuaren atariaren bidez egin ditzakete eskabideak. Jakina bidez eta Internet bidez sar daiteke atari horretara, helbide honetatik: https://www.euskadi.eus/eusko-jaurlaritza/funtzio-publikoa/hasiera/

			Gainerako izangaiek erregistro elektronikoaren bidez bidaliko dituzte eskabideak, Lehendakaritzako Zerbitzu Zuzendaritzara.

			

			Hirugarrena.– Betekizunak eta merezimenduak.

			Honen eranskinean ezartzen dira lanpostu-zerrendan Kanpo-harremanetarako teknikari espezialistaren lanpostua (511291 kodea, 3 dotazioa) betetzeko eskatzen diren betekizunak.

			Parte hartzeko eskabideari «curriculum vitaea» erantsiko zaio, eta, hor, datu pertsonalak eta zein talde, azpitalde edo kidegotakoa den zehazteaz gain, beste hauek ere jasoko dira:

			a) Tituluak.

			b) Administrazio publikoan eta, hala badagokio, enpresa pribatuan betetako lanpostuak, lehiatzen den lanpostuaren antzeko funtzioak dituztenak.

			c) Egiaztatutako hizkuntza-eskakizuna.

			d) Jasotako edo emandako prestakuntza-ikastaroak.

			e) Hizkuntza-gaitasunak.

			f) Eskatutako lanpostuari esleitutako funtzio eta zereginekin lotuta, jakinaraztea egoki jotzen diren bestelako merezimendu eta konpetentzia guztiak.

			Eskabidearekin batera, deialdian eskatzen diren betekizunen eta alegatutako merezimenduen egiaztagiriak aurkeztu beharko dituzte izangaiek, baldin eta EAEko administrazio orokorraren Langileen Erregistroan ez badaude.

			Izangaia deitutako lanpostuaren funtzioetara ongi egokitzen dela bermatzeko, deialdia egin duen organoari aukera ematen zaio izangaiak alegatu dituen merezimenduak egiaztatzeko egoki jotzen dituen bitartekoak erabil ditzan; elkarrizketa pertsonala edo proba egin dezake horretarako, edo Giza Baliabideen Zerbitzuko organo teknikoen txostenak eskatu.

			Deialdi hau Euskal Herriko Agintaritzaren Aldizkarian argitaratzen den datan bete behar dira eskatutako betekizunak, eta esleitutako lanpostuez jabetu arte eutsi behar zaie. Parte hartzeko betekizunak betetzen jarraitzen ez duten parte-hartzaileak ezin izango dira jabetu esleitutako lanpostuaz.

			Laugarrena.– Ebazpena.

			Koordinazioaren eta Proiektu Estrategikoen idazkari nagusiaren ebazpen baten bidez ebatziko da deialdi hau, gehienez ere hiru hilabeteko epean, eskabideak aurkezteko epea amaitu eta hurrengo egunetik aurrera. Ebazpen hori Euskal Herriko Agintaritzaren Aldizkarian argitaratu beharko da.

			Lanpostua lortzen duen pertsonak esleipen-ebazpenean ezarritako datan jabetu beharko du lanpostuaz, eta, hala badagokio, aurreko lanpostuaren titulartasuna galduko du.

			Ebazpen hori arrazoitzeko, kontuan hartuko da izangaiak deialdian eskatzen diren betekizunak eta zehaztapenak bete dituela, izendapena egiteko eskumena dagoela, eta lanpostuari buruz monografian ezarritako eginkizunak eta zereginak betetzeko egokia dela. Horretarako, gainerako izangaiekin (baldin badaude) alderatuko dira merezimenduak (eta, hala badagokio, elkarrizketaren edo probaren emaitza).

			Deialdia hutsik geratu dela deklaratu daiteke, baldin eta izangaietako batek ere ez baditu betetzen lanpostuaren betekizunak edo izangaietako bat ere ezin bada egokitzat jo, deitutako lanpostua betetzeko behar beste merezimendu eta konpetentzia ez dituelako.

			

			Bosgarrena.– Errekurtsoak.

			Ebazpen honek amaiera ematen dio administrazio-bideari eta, beronen aurka, aukerako berraztertzeko errekurtsoa aurkez dakioke ebazpena eman duen organoari, hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik aurrera. Bestela, administrazioarekiko auzi-errekurtsoa aurkez daiteke, dagokion administrazioarekiko auzien epaitegian, bi hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik aurrera.

			Vitoria-Gasteiz, 2026ko irailaren 16a.

			Koordinazioaren eta Proiektu Estrategikoen idazkari nagusia,

			MIKEL IRIONDO BILBAO.

			

			ERANSKINA

			Deitutako lanpostua: Kanpo-harremanetarako teknikari espezialista.

			Kodea: 511291

			Dotazioa: 3

			Kidegoa eta eskala: A01EU=Administrazioko Goi-Mailako Kidegoa – EGA101=Goi-Mailako Administrazioko Esk.

			Lanpostu-mailako osagarria: 28

			Berariazko osagarria: I-A

			Kokapena: Kanpo Harremanen eta Organismo Multilateralen Zuzendaritza. Lehendakaritza.

			Herria: Vitoria-Gasteiz.

			Hizkuntza-eskakizuna: 3

			Derrigortasun-data: 2022-12-31

			Lanpostu-zerrendako betekizunak edo berariazko ezagutzak:

			– Hizkuntza-eskakizuna: arestian aipatutakoa.

			– Ingelesa edo frantsesa, B2.

